b'\n_START_ARTICLE_\nOmsorgssvikt\n_START_PARAGRAPH_\nOmsorgssvikt vil si at foreldre eller de som har omsorgen for et barn, p\xc3\xa5f\xc3\xb8rer det fysisk eller psykisk skade eller fors\xc3\xb8mmer det s\xc3\xa5 alvorlig at barnets fysiske og/eller psykiske helse og utvikling er i fare. Det skilles mellom fysisk mishandling og -omsorgssvikt, og mellom emosjonell mishandling og -omsorgssvikt.\n_START_SECTION_\nFysisk mishandling og omsorgssvikt\n_START_PARAGRAPH_\nFysisk mishandling finner sted n\xc3\xa5r et barn utsettes for skade ved at det blir sl\xc3\xa5tt, sparket, kastet, brent, stukket eller kvalt._NEWLINE_Barn utsettes for fysisk omsorgssvikt n\xc3\xa5r det utsettes for fare p\xc3\xa5 grunn av d\xc3\xa5rlig ern\xc3\xa6ring, mangelfull hygiene og p\xc3\xa5kledning eller utsettes for fare p\xc3\xa5 grunn av manglende tilsyn.\n_START_SECTION_\nEmosjonell mishandling og omsorgssvikt\n_START_PARAGRAPH_\nEmosjonell mishandling inneb\xc3\xa6rer at barnet utsettes for verbale angrep eller trusler, eller utsettes for brutale, ikke fysiske straffemetoder som \xc3\xa5 bli sperret inne i m\xc3\xb8rket, bli bundet og lignende._NEWLINE_Emosjonell omsorgssvikt finner sted n\xc3\xa5r barnet ikke blir m\xc3\xb8tt med adekvat interesse, varme og emosjonell st\xc3\xb8tte, eller er vitne til vold i hjemmet.\n_START_SECTION_\nSenvirkninger\n_START_PARAGRAPH_\nSelv om det i noen tilfeller er slik at vanskj\xc3\xb8tsel (ignorering) psykologisk er like skadelig som fysisk mishandling, s\xc3\xa5 har ofre for mishandling st\xc3\xb8rst risiko for \xc3\xa5 utvikle psykologisk uheldige senf\xc3\xb8lger. Senvirkningene av omsorgssvikt omfatter ofte sammensatte problemer hos dem som blir rammet. Det er alt fra post-traumatisk stressyndrom, reguleringsvansker og relasjonelle vansker, subtile psykologiske forstyrrelser, skam, skyld, forstyrrede tanker til falsk hukommelse.\n_START_SECTION_\nBarnevernsloven\n_START_PARAGRAPH_\nLov om barneverntjenester (barnevernloven) av 17. juli 1992 nr. 100 legger vekt p\xc3\xa5 barns behov for \xc3\xa5 knytte seg til andre mennesker. Form\xc3\xa5let med loven er \xc3\xa5 sikre barn n\xc3\xb8dvendig hjelp og omsorg til rett tid, og \xc3\xa5 bidra til trygge oppvekstvilk\xc3\xa5r._NEWLINE_Samtidig p\xc3\xa5legger barnevernloven offentlig ansatte \xc3\xa5 melde fra til barnevernstjenesten n\xc3\xa5r det er grunn til \xc3\xa5 tro at et barn mishandles hjemme eller at det forligger andre former for alvorlig omsorgssvikt._NEWLINE_Meldeplikten skal ikke hindres av taushetsplikten.\n_START_SECTION_\nSituasjonen i Norge\n_START_PARAGRAPH_\nDet er vanskelig \xc3\xa5 registrere omsorgssvikt, men man regner med ca. 2500 nye tilfeller av omsorgssvikt hvert \xc3\xa5r. De senere \xc3\xa5r har antallet saker i barnevernet \xc3\xb8kt. I 2005 tok det offentlige over omsorg for 7\xc2\xa0100 barn og unge og 32\xc2\xa0100 fikk andre tiltak som bes\xc3\xb8kshjem, \xc3\xb8konomisk hjelp, barnehage eller st\xc3\xb8ttekontakt. N\xc3\xa5r det opprettes et tiltak, blir det som regel ogs\xc3\xa5 opprettet en tverrfaglig ansvarsgruppe som f\xc3\xb8lger situasjonen til barnet og familien.'